VS en N-Kaap gaan dié week sweet! | Netwerk24
Deur Marita Herselman 27 Oktober 2020 06:45
Ná 'n warm week in die sentrale binneland sal die hoë temperature, wat nét onder hittegolftoestande is, vandeesweek in die streek voortduur.
Temperature van die lae tot hoë 30's word vandeesweek in die Vrystaat en Noord-Kaap verwag, sê Quinton Jacobs van die Suid-Afrikaanse Weerdiens in Bloemfontein.
Volgens Jacobs sal Bloemfontein vandeesweek met 'n maksimum temperatuur van 36 °C die warmste in die Vrystaat wees en die Warden-distrik in die Oos-Vrystaat sal met 29 °C die koelste wees. In Dealesville en Hoopstad sal die kwik tot 35 °C styg.
In die Noord-Kaap sal die temperatuur onder meer in Augrabies by 39 °C en in Kimberley en Barkly-Wes 37 °C wees.
"Dit lyk darem of daar elke dag 'n kansie vir donderstorms oor die Vrystaat en die oostelike dele van die Noord-Kaap is."
Jacobs sê die reën wat dié donderstorms sal meebring, gaan waarskynlik nie noemenswaardig wees nie, maar darem genoeg wees om 'n effense lafenis te bring. Die buie sal geïsoleerd wees en ligte hael is moontlik.
Hy sê die lesings vir brandgevaar is op plekke rooi en ander onder rooi, met 'n groter risiko op plekke soos die sentrale deel van die Noord-Kaap waar nie veel reën verwag word nie.